जिसलै ठग्गें दी झत्त जनानी कन्ने होई तां ओ दिखदे गै ताड़ी गेई। ठग्ग उसी आक्खन लगे-इक गल्ल तुस सनाओ ते इक अस सनाने आं ते जेह्ड़ा गल्ल गी झूठ आक्खै ओ चार सौ रपे देऐ। पैह्लें इक ठग्गै के आली गल्ल सनाई जे नंदै कोल एड्डा-बड्डा कट्टा हा जेह्दे सिंगें पर लोक चढ़ियै ल्होरै दा पछौर ते पछौरा दा ल्हौर औंदे-जंदे हे। फी जनानी आक्खन लगी स्हाड़ै इक कपाऊ दा एड्डा-बड्डा बूटा हा जेह्दी कपाह सारे ग्रां दे लोक चुनी-चुनी थक्की गे। असैं बी दो खेस बनाए पर स्हाड़े ऐ खेस चोरी होई गे ते अज्ज ओ दोए चोर पकड़ोई गे। दौन्नी ठग्गैं इक-इक खेस मुंढै पर रक्खे दा हा। जे करदे नां तां चार सौ रपे देनै पौन्दे न जे करदे न हां तां ठानै जाना पौंदा।